A Bizottság határozata

(1999. július 22.)

a BAS 656H-nak (dimeténamid-p), az AC 900001-nek (pikolinafen) és a ZA 1963-nak (pikoxistrobin) a növényvédő szerek forgalomba hozataláról szóló 91/414/EGK tanácsi irányelv I. mellékletébe történő lehetséges felvétele céljából részletes vizsgálatra benyújtott dokumentációk teljességének elvi elismeréséről

(az értesítés a C(1999) 2276. számú dokumentummal történt)

(EGT vonatkozású szöveg)

(1999/555/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1999/1/EK bizottsági határozattal [1] módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [2] és különösen annak 6. cikke (3) bekezdésére,

(1) mivel a 91/414/EGK irányelv (a továbbiakban: irányelv) előírja a növényvédő szerekben felhasználható engedélyezett hatóanyagok közösségi jegyzékének összeállítását;

(2) mivel a kérelmezők három hatóanyagról nyújtottak be dokumentációt a tagállamok hatóságaihoz, a hatóanyagoknak az irányelv I. mellékletébe történő felvétele céljából;

(3) mivel a BASF AG 1999. április 16-án dokumentációt nyújtott be a német hatóságokhoz a BAS 656H (dimeténamid-p) hatóanyagra vonatkozóan;

(4) mivel a Cyanamid Agro NV/SA 1999. május 10-én dokumentációt nyújtott be a német hatóságokhoz az AC 900001 (pikolinafen) hatóanyagra vonatkozóan;

(5) mivel a Zeneca Agrochemicals 1999. május 26-án dokumentációt nyújtott be az ír hatóságokhoz a ZA 1963 (pikoxistrobin) hatóanyagra vonatkozóan;

(6) mivel az említett hatóságok tájékoztatták a Bizottságot az irányelv II. mellékletében és – legalább egy, az érintett hatóanyagot tartalmazó növényvédő szerre vonatkozóan – a III. mellékletében előírt adat- és információszolgáltatási követelmények tekintetében a dokumentáció teljességére vonatkozó első vizsgálat eredményeiről; mivel ezt követően – a 6. cikk (2) bekezdésének előírásaival összhangban – a dokumentációt a kérelmező benyújtotta a Bizottságnak és a többi tagállamnak;

(7) mivel a BAS 656H-ra (dimeténamid-p), az AC 900001-re (pikolinafen) és a ZA 1963-ra (pikoxistrobin) vonatkozó dokumentációt 1999. június 10-én átadták a Növény-egészségügyi Állandó Bizottságnak;

(8) mivel az irányelv 6. cikkének (3) bekezdése annak közösségi szinten történő hivatalos megerősítését írja elő, hogy a dokumentációt úgy kell tekinteni, mint ami elvben megfelel az irányelv II. mellékletében és – legalább egy, az érintett hatóanyagot tartalmazó növényvédő szer tekintetében – a III. mellékletében előírt adat- és információszolgáltatási követelményeknek;

(9) mivel ez a megerősítés szükséges a dokumentáció részletes vizsgálatának lefolytatásához, illetve ahhoz, hogy a tagállamok számára lehetséges legyen az érintett hatóanyagot tartalmazó növényvédő szerek használatának átmeneti engedélyezése, az irányelv 8. cikkének (1) bekezdésében megállapított feltételekre, és különösen – az irányelv követelményeinek szem előtt tartásával –, a hatóanyagok és növényvédő szerek részletes értékelésének elvégzésére vonatkozó feltételre tekintettel;

(10) mivel ez a határozat nem zárja ki azt, hogy a kérelmezőtől további adatokat vagy információkat kérjenek, amennyiben a részletes vizsgálat során úgy tűnik, hogy a határozat meghozatalához ezen információk vagy adatok szükségesek;

(11) mivel a tagállamok és a Bizottság között egyetértés született abban, hogy Németország a BAS 656H (dimeténamid-p) és az AC 900001 (pikolinafen) dokumentációjának, Írország a ZA 1963 (pikoxistrobin) dokumentációjának részletes vizsgálatát végezze el;

(12) mivel Németország és Írország a Bizottságnak a lehető leghamarabb, de legkésőbb egy éven belül jelenti vizsgálatának következtetéseit, a felvétel pozitív vagy negatív elbírálására és az ezzel kapcsolatos feltételekre vonatkozó javaslatával együtt; mivel ezen értékelő jelentés kézhezvételekor minden tagállam szakértőinek bevonásával a Növény-egészségügyi Állandó Bizottság keretén belül a részletes vizsgálat folytatódik;

(13) mivel az e határozatban előírt intézkedések összhangban vannak a Növény-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Az alábbi dokumentációk, figyelemmel a javasolt felhasználásra, elvben megfelelnek az irányelv II. mellékletében, és – legalább egy, az érintett hatóanyagot tartalmazó növényvédő szer tekintetében – az irányelv III. mellékletében megállapított adat- és információszolgáltatási követelményeknek:

1. a BASF AG által a BAS 656H-nak (dimeténamid-p) a 91/414/EGK irányelv I. mellékletébe hatóanyagként történő felvétele céljából a Bizottsághoz és a tagállamokhoz benyújtott, és a Növény-egészségügyi Állandó Bizottságnak 1999. június 10-én átadott dokumentáció;

2. a Cyanamid Agro NV/SA által az AC 900001-nek (pikolinafen) a 91/414/EGK irányelv I. mellékletébe hatóanyagként történő felvétele céljából a Bizottsághoz és a tagállamokhoz benyújtott, és a Növény-egészségügyi Állandó Bizottságnak 1999. június 10-én átadott dokumentáció;

3. a Zeneca Agrochemicals által a ZA 1963-nak (pikoxistrobin) a 91/414/EGK irányelv I. mellékletébe hatóanyagként történő felvétele céljából a Bizottsághoz és a tagállamokhoz benyújtott, és a Növény-egészségügyi Állandó Bizottságnak 1999. június 10-én átadott dokumentáció.

2. cikk

Ennek a határozatnak a tagállamok a címzettjei.

Kelt Brüsszelben, 1999. július 22-én.

a Bizottság részéről

Franz Fischler

a Bizottság tagja

[1] HL L 21., 1999.1.28., 21. o.

[2] HL L 230., 1991.8.19., 1. o.

--------------------------------------------------